Document ID: 32011R0724

VYKONÁVACIE NARIADENIE KOMISIE (EÚ) č. 724/2011
z 25. júla 2011,
ktorým sa mení a dopĺňa nariadenie Komisie (EÚ) č. 468/2010, ktorým sa ustanovuje zoznam EÚ obsahujúci plavidlá zúčastňujúce sa na nezákonnom, neohlásenom a neregulovanom rybolove
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 1005/2008 z 29. septembra 2008, ktorým sa ustanovuje systém Spoločenstva na zabraňovanie nezákonnému, neohlásenému a neregulovanému rybolovu, na odrádzanie od neho a jeho odstránenie, ktorým sa menia a dopĺňajú nariadenia (EHS) č. 2847/93, (ES) č. 1936/2001 a (ES) č. 601/2004 a ktorým sa zrušujú nariadenia (ES) č. 1093/94 a (ES) č. 1447/1999 (1), a najmä na jeho článok 30,
keďže:
(1)
V kapitole V nariadenia (ES) č. 1005/2008 sa ustanovujú postupy identifikácie rybárskych plavidiel zúčastňujúcich sa na nezákonnom, neohlásenom a neregulovanom rybolove (rybárske plavidlá NNN), ako aj postupy týkajúce sa vypracovania zoznamu Európskej únie obsahujúceho uvedené plavidlá. V článku 37 uvedeného nariadenia sa ustanovujú kroky, ktoré treba podniknúť proti rybárskym plavidlám zaradenými do uvedeného zoznamu.
(2)
Zoznam Európskej únie rybárskych plavidiel NNN sa ustanovuje v nariadení Komisie (EÚ) č. 468/2010 (2).
(3)
V súlade s článkom 30 ods. 1 nariadenia (ES) č. 1005/2008 by zoznam EÚ mal obsahovať rybárske plavidlá zaradené do zoznamov plavidiel vykonávajúcich NNN rybolov, ktoré prijali regionálne organizácie pre riadenie rybného hospodárstva.
(4)
V súlade s článkom 30 nariadenia (ES) č. 1005/2008 Komisia aktualizuje tento zoznam EÚ po tom, ako od regionálnych organizácií pre riadenie rybného hospodárstva dostane zoznamy rybárskych plavidiel, o ktorých sa predpokladá, že vykonávajú NNN rybolov, alebo dokázateľne vykonávajú takýto rybolov.
(5)
Komisia dostala aktualizované zoznamy z ročných zasadnutí regionálnych organizácií pre riadenie rybného hospodárstva.
(6)
Vzhľadom na to, že to isté plavidlo sa môže uvádzať pod rôznymi názvami a/alebo vlajkami v závislosti od času, kedy bolo zaradené do zoznamov regionálnych organizácií pre riadenie rybolovu, aktualizovaný zoznam Únie by mal zahŕňať rôzne názvy a/alebo vlajky tak, ako sú stanovené príslušnými regionálnymi organizáciami pre riadenie rybolovu.
(7)
Nariadenie (EÚ) č. 468/2010 by sa preto malo zodpovedajúcim spôsobom zmeniť a doplniť.
(8)
Opatrenia ustanovené v tomto nariadení sú v súlade so stanoviskom výboru pre rybolov a akvakultúru,
PRIJALA TOTO NARIADENIE:
Článok 1
Časť B prílohy k nariadeniu (EÚ) č. 468/2010 sa nahrádza znením v prílohe k tomuto nariadeniu.
Článok 2
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 25. júla 2011

Labels: 8
11
5
6